Jens Peter Vernersen (S), 2002-11-15:
Det er naturligvis både positivt og tilfredsstillende, at det nu er teknisk muligt at foretage disse indberetninger af renter på SU-lån.
Forud for valget sidste år besvarede
den daværende skatteminister et spørgsmål fra mig vedrørende automatisk indberetning af studerendes renter på SU-lån.
Skatteministeren lovede på det tidspunkt, at hvis ellers de tekniske løsninger var på plads, skulle den sag bringes i orden i år 2002.
Det lykkedes ikke på grund af valget, og nu indfrier den nuværende skatteminister så det løfte, som blev givet.
Når man ser på lovforslaget, har man faktisk også svaret
på, hvorfor dette problem ikke er løst tidligere, for det er nemlig rimelig kompliceret med disse fradrag på studielånsrenter, hvor der jo er en forskel på, om det er renter, der er optaget under tidligere ordninger eller nye ordninger, og også specielt det forhold, at man jo først får fradrag for renterne, når man begynder at betale sine ydelser
Det er jo det, der har gjort det kompliceret.
Det viser sig jo også i lovforslaget her, hvor kompliceret det er, idet 10.000 gamle lån ikke kan komme ind under ordningen, og dermed når man ikke på det område det ønskede. Når skatteministeren lancerer det under ordet forenkling, vil jeg godt læse fra lovforslaget:
Med lovforslaget skal der gives en bemyndigelse til ved bekendtgørelse at fastsætte særlig detaljerede regler for indberetning af studielånsrenter.
Det står der rent faktisk i lovforslaget.
Det siger jo også alt om, at det måske slet ikke er så enkelt, at det kan beskrives som forenkling, også uanset det er overskriften.
Det viser faktisk kompleksiteten i det her.
Men som sagt er jeg glad for, at det er lykkedes at finde disse tekniske løsninger, der som sagt blev efterlyst sidste år. Forslaget indeholder jo flere forskellige emner, og et andet interessant emne er naturligvis spørgsmålet om befordringsgodtgørelse, som nu kan skrives på selvangivelsen, når man ved, i hvilken periode vedkommende har arbejdet i en virksomhed. Det hører også under forenkling, men er jo også kompliceret, for forudsætningen for, at det kan lade sig gøre, er, at man har en fast arbejdsplads, og at man arbejder 18 dage om måneden, for så er der selvfølgelig ikke nogen problemer.
Men det, der gør, at det for mange andre slet ikke bliver forenklet, er jo spørgsmålet om de mange, mange mennesker, der arbejder helt anderledes.
De arbejder ikke i faste rytmer; det er f.eks. på deltidsområdet.
Men uanset at det for disse mennesker jo fortsat kan være kompliceret, så går det også ind under terminologien forenkling.
Der kan man jo putte så meget ind.
Det synes vi egentlig også er o.k., for det ynder skatteministeren, men man skal selvfølgelig lige overveje, om det nu også hænger sammen med virkeligheden, for der er faktisk i det her område en kompleksitet.
Vi er indstillet på at stemme for forslaget, for vi har faktisk selv efterlyst og efterspurgt disse løsninger.
Det er vi også uanset, at det lanceres under betegnelsen forenkling
, skønt det faktisk på nogle områder måske slet ikke er så enkelt. Jeg skulle - det er godt, vi har formanden i stolen til at huske mig på det - tilkendegive på vegne af De Radikale, at de også støtter lovforslaget.